Chihuahua (koira)

Chihuahua () on pienikokoinen (kääpiökokoinen) seurakoirarotu. Sitä pidetään FCI:n tunnustamista roduista pienimpänä. Chihuahuasta on olemassa kaksi karvamuunnosta, lyhyt- (pelo corto) ja pitkäkarvainen (pelo largo). Koirat rekisteröidään erikseen karvamuunnoksen mukaan, ja ne kilpailevat näyttelyissä omina rotuinaan. Yhdessä rekisteröitynä rotu olisi vuonna 2020 ollut Suomessa yhdeksänneksi suosituin. Vuonna 2020 pitkäkarvaisia chihuahuoita rekisteröitiin  529 (25. suosituin rotu) ja lyhytkarvaisia 533 (24. suosituin). Chihuahua on ollut etenkin Amerikassa erittäin suosittu rotu, minkä vuoksi pentuja on kasvatettu paljon myös pentutehtaissa. Belgiassa chihuahua oli vuoden 2020 suosituin rotu.Les chiens favoris des belges. Belgian Royal Canine Society. Haettu 1.7.2021. Suomessa chihuahuan rotujärjestönä toimii Chihuahua Ry.

 Ulkonäkö 
Chihuahua on yleisvaikutelmaltaan tiivisrakenteinen ja terhakka. Erittäin tärkeitä ominaispiirteitä ovat omenanmuotoinen kallo, kohtalaisen pitkä, hyvin korkea-asentoinen ja sirppinä tai puoliympyränä kaartuva häntä sekä koiran kokoon suhteessa suuret silmät ja korvat. Chihuahuan rungon pituus on hieman korkeutta pitempi, tämä korostuu usein etenkin nartuilla. Kuono taas on lyhyt ja hieman ylöspäin kääntynyt. 

Lyhytkarvaisella muunnoksella karva on lyhyttä ja rungonmyötäistä, eikä sillä yleensä ole lainkaan aluskarvaa, jolloin peitinkarva on aavistuksen pidempää. Karva on kiiltävää ja pehmeää. Pitkäkarvaisen muunnoksen turkki on kaksinkertainen. Päällyskarva on hienoa ja silkkistä, sileää tai hieman laineikasta, aluskarva pehmeää ja melko niukkaa. Pitkä tai laskeutuva karva ei ole sallittu. Molemmilla muunnoksilla kaikki väritykset, värisävyt ja väriyhdistelmät marmoroitua (merleä) lukuun ottamatta ovat sallittuja. Säkäkorkeus on 15–23 cm ja paino 1,5–3 kg.

 Luonne ja käyttäytyminen 
Chihuahua on pienestä koostaan huolimatta todella itsevarma koira, joka on parhaimmillaan iloinen, eloisa, ihmisrakas, valpas, temperamenttinen, energinen ja äärimmäisen rohkea. Chihuahuan ei tulisi koskaan olla arka tai aggressiivinen. Koostaan huolimatta chihuahua tarvitsee huolellisen kasvatuksen.

 Alkuperä 
pienoiskuva|Pitkäkarvainen chihuahua venäläisessä postimerkissä.
Chihuahua on todennäköisesti hyvin vanha koirarotu, mutta rodun alkuperästä on useita teorioita. Arkeologit ovat kaivauksissaan löytäneet hieman chihuahuaa esittäviä kuvia ja veistoksia ajalta 500 ja 2000 eaa. Löydöt esittävät pieniä, matalajalkaisia ja tanakoita koiria, joilla on suuret, vinosti ulospäin suuntautuneet korvat ja litteä häntä. Kuvat voivat kuitenkin esittää myös muita koirarotuja kuin chihuahuaa. Yksi teoria esittää, että chihuahua rodun edustajia oli jo asteekkien valtakaudella. Usein koira haudattiin isäntänsä kanssa, koska uskottiin koiran vievän isäntänsä sielun läpi kuoleman valtakunnan.

Rotu löydettiin uudestaan 1850-luvulla meksikolaisesta Chihuahuan maakunnasta, jonka mukaan se on saanut nykyisen nimensä. Chihuahuan polveutumistietoja on alettu tallettaa vasta vuonna 1898, jolloin näitä koiria ensi kerran tuotiin Meksikosta Yhdysvaltoihin. Ruotsiin ensimmäiset chihuahuat saapuivat 1950-luvulla.

Chihuahuasta on jalostettu yorkshirenterrieri- ja papillonristeytysten avulla pitkäkarvainen muunnos.

 Terveys 
Chihuahuoille jalostettava äärimmäisen pieni koko aiheuttaa erilaisia terveys- ja hyvinvointiongelmia. Äärimmäisen pieni koko altistaa mm. patellaluksaatiolle, chiari-epämuodostumalle, selkäytimen ontelotaudille (syringomyelia), sydämen läppävialle, synnytysongelmille ja parodontiitille (hampaiden kiinnityskudoksen tulehdus). Rodun keskimääräinen elinikä on noin 10 vuotta, kun tarkastellaan vuosina 2010–2025 kuolleita rodun edustajia. Tyypillisimmät kuolinsyyt ovat vanhuus, syöpäsairaudet ja sydänsairaudet. 

Patellaluksaatio on hyvin yleinen terveysongelma chihuahualla, johtuen koirien pienestä koosta. Noin 30 % rodun edustajista kärsii eriasteisesta patellaluksaatiosta, kun tarkastellaan vuosina 2010–2025 tutkittuja rodun edustajia. Patellaluksaatio saattaa tarvita leikkaushoitoa.

Pienille koirille tyypilliset sydämen vajaatoimintahäiriöt ovat myös hyvin yleisiä vanhemmalla iällä.  Chihuahualla on esiintynyt myös etenevää verkkokalvon surkastumaa ja harmaakaihia. Chihuahua kuuluu PEVISA:an, eli jalostukseen käytettävien koirien silmät, polvet ja sydän tulee tarkastaa ennen koirien jalostuskäyttöä.

Johtuen chihuahuan pienestä koosta esiintyy rodulla paljon hammasongelmia, erityisesti parodontiittia. Parodontiitin vuoksi voi koiralta joutua poistamaan useita hampaita. Päivittäisellä hampaiden harjauksella pystyy hieman ehkäisemään parodontiitin kehittymistä. 

Äärimmäisen pieni koko altistaa chiari-epämuodostumalle sekä syringomyelialle. Syringomyelia johtuu nesteentäyteisten onteloiden muodostumisesta koiran selkäytimeen. Syringomyelian taustalla on usein Chiari-tyyppinen epämuodostuma, joka on aivojen rakenteellinen poikkeavuus.Tutkimuksissa on todettu, että jopa 100 %:lla chihuahuaoista on chiari-epämuodostuma. Syringomyeliaa esiintyy vastaavasti 38 %:lla rodun edustajista. Myös kallonaukileiden esiintyvyys on merkittävää.  

Chihuahua on keskimääräistä koirarotua vähemmän sisäsiittoinen. Geenitutkimuksessa kaikkein vähiten sisäsiittoisia koiria olivat sekarotuiset, joiden jälkeläisen sisäsiittoisuusluku on 0,037. Serkusten jälkeläisen sisäsiittoisuusluku on 0,0625 ja täyssisarusten jälkeläisellä tämä luku on 0,25. Chihuahuan jälkeläisen sisäsiittoisuusluku on vain 0,111, kun keskimääräisen koirarodun sisäsiittoisuus on jopa 0,249.


Lähteet
 Rotumääritelmä.  chihuahua.fi

Viitteet

 Aiheesta muualla 

Chihuahua ry.
KoiraNet-jalostustietojärjestelmä – Chihuahua.

Luokka:Meksikolaiset koirarodut
Luokka:Kääpiökoirat
Luokka:FCI 9 Seurakoirat ja kääpiökoirat
Luokka:SKL 9 Seura- ja kääpiökoirat
Luokka:Seulonnan keskeiset artikkelit